SKRIFTLIG FORESPØRGSEL E-1535/98

af Mihail Papayannakis (GUE/NGL) til Kommissionen

(18. maj 1998)

Om: Bygning af et veterinærkontrolanlæg i Ikonio Peramatos

Landbrugsministeriet har planlagt et veterinærkontrolanlæg i Ikonio Peramatos i Attika, der skal kontrollere fødevarer af animalsk oprindelse, som importeres via havnen i Piræus. Dette veterinærkontrolanlæg skal bestå af en sektion for forsøgsdyr, en hal, hvor der foretages diagnostiske undersøgelser og sterilisationer, samt laboratorier for parasitologi og bakteriologiske, urologiske og andre hæmatologiske undersøgelser med henblik på at diagnosticere sygdomme hos dyrene.

Under henvisning til, at:

- det pågældende veterinærkontrolanlæg vil blive opført i en afstand af 100 meter fra et beboet område og næsten lige ved siden af Peramas tekniske gymnasium, hvor der er 1.200 elever,

- indbyggerne og de lokale organisationer har protesteret heftigt imod denne anvendelse af området,

- den øgede trafik som følge af dette projekts gennemførelse, maskinernes og køretøjernes forurenende emissioner, bortskaffelsen af affaldet og især det farlige affald vil belaste det allerede stærkt forurenede område yderligere,

- Kommissionens femte miljøhandlingsprogram, som er under udarbejdelse indtil år 2000, rummer nogle højt prioriterede aktioner til forbedring af bymiljøet,

- projektet modtager EU-støtte, og

- spørgsmålet vedrører folkesundheden, som Kommissionen ifølge Amsterdam- og Maastricht-traktaterne bærer en stor del af ansvaret for,

bedes Kommissionen besvare følgende:

Hvilke foranstaltninger vil Kommissionen træffe over for de ansvarlige græske myndigheder for at undgå, at dette veterinærkontrolanlæg opføres, og at miljøet som følge heraf forurenes yderligere?

Hvad vil Kommissionen gøre for at sikre folkesundheden i Ikonio Peramatos og samtidig støtte et tilsvarende projekt i et mere velegnet område?

Svar afgivet på Kommissionens vegne af Franz Fischler

(3. juli 1998)

Det planlagte veterinærlaboratorium, som det ærede medlem henviser til, blev med henblik på samfinansiering medtaget i det operationelle program for regionen Attika for perioden 1994-1999, efter at overvågningskomitéen havde foretaget en tilbundsgående undersøgelse af alle de med projektet forbundne aspekter. I den tekniske beskrivelse af projektet havde landbrugsministeriet dokumenteret, at alle de i lovgivningen fastsatte betingelser var opfyldt. Specielt hvad miljøbetingelserne angår, havde kontoret for miljøbeskyttelse dengang godkendt miljøbetingelserne for projektets gennemførelse under hensyntagen til den forestående opførelse af en bygning til en teknisk skole i nærheden.

Som ministeriet dengang foreslog og senere har bekræftet, vil laboratoriet udelukkende beskæftige sig med kontrol af fødevarer af animalsk oprindelse fra tredjelande, og dette arbejde er af direkte betydning for beskyttelsen af den offentlige sundhed. De reagenser, der anvendes ved denne form for kontrol, er helt uskadelige for miljøet og for de omkringlevendes sundhed. Laboratoriet vil ikke beskæftige sig med levende dyr.

Landbrugsministeriet afstod den nabogrund på 10 000 m2, som det ejede, til opførelse af den tekniske skole, og dette skete, efter at laboratoriets opførelse var planlagt. Det er klart, at det ikke ville have afstået grunden til dette formål, hvis der havde været den mindste risiko for naboerne.

Til trods herfor har man for at udrydde enhver tvivl med hensyn til miljøvirkningerne bedt to professorer i mikrobiologi og smitsomme sygdomme ved universitet i Thessaloniki om at afgive en udtalelse. De har bekræftet, at laboratoriet ikke vil udgøre nogen risiko for det omkringliggende område, herunder den tekniske skole på nabogrunden.

Det er klart, at projektets gennemførelse ikke kan undgå at give anledning til visse ulemper, hvilket gælder for ethvert byggeprojekt. Men dette kan ikke berettige et forbud mod gennemførelse af projektet, som klart vil være meget hensigtsmæssigt ved kontrollen af de fødevarer, der indføres via den nærvedliggende havn i Piræus.

Laboratoriets drift synes ikke at kunne give anledning til nogen større forøgelse af trafikken i området, da den bygning, der skal opføres på den 7 000 m2 store grund, kun vil dække 6 % af grundarealet. De resterende 94 % vil, som ministeriet bekræfter, blive udlagt til park og rekreativt område, og hverken det beskedne antal ansatte i laboratoriet eller transporten af prøver kan begrunde sådanne betænkeligheder.

På baggrund heraf ses der ingen grund til at træffe foranstaltninger for at forhindre opførelsen af det pågældende laboratorium på dette sted.